Správa o stave plnenia záväzkov 
prijatých v pozícii Slovenskej republiky k Negociačnému mandátu EK k NRP pre vyjednávanie CSF schválenej uznesením vlády č. 855/2003 v 7 opatreniach so zvýšenou mierou intervencie zo štrukturálnych fondov 80:20 

1. Záväzky Slovenskej republiky a schválená miera intervencie zo štrukturálnych fondov. 

V pozícii Slovenskej republiky k Negociačnému mandátu EK k NRP pre vyjednávanie CSF schválenej uznesením vlády č. 855/2003 sa v časti 2.1.2 Sociálne aspekty k Zabezpečeniu  riešenia rómskej problematiky v rámci štrukturálnych fondov uvádza: „ Uznesenie vlády SR č. 278/2003 definovalo základné tézy koncepcie politiky vlády v integrácii rómskych komunít. Úlohy uložené v príslušných uzneseniach boli stanovené na obdobie rokov 2003-2006 s víziou do roku 2010. Vychádzalo sa z tézy, že je potrebné voliť integrovaný horizontálny prístup k tejto komplexnej problematike podporovaním politiky integrácie rómskych komunít vládou SR. Tento integrovaný prístup je potrebné premeniť do konkrétnych merateľných aktivít s adekvátnym finančným krytím aj z prostriedkov SOP Ľudské zdroje, Priemysel a služby, Poľnohospodárstvo a rozvoj vidieka a OP Základná infraštruktúra.
Berúc do úvahy odporúčania z negociačného mandátu EK z 24.júla 2003, ako aj uznesenie vlády SR č. 278 z 23. apríla 2003 vidíme riešenie zapracovania problematiky rómskej minority do základných dokumentov takto:
-	rozšíria sa aktivity v rámci existujúcich opatrení tak, aby zabezpečovali riešenie integrácie marginalizovaných rómskych komunít. Navrhované aktivity v rámci opatrení sa zamerajú na rómsku komunitu v súlade s uznesením vlády č. 278/2003 a Komplexným rozvojovým programom rómskych osád primerane riešeniam navrhovaným v jednotlivých operačných programoch.
-	v zmysle uvedeného uznesenia vlády vyplývajú jednotlivým rezortom úlohy, ktorých splnenie vytvorí predpoklady a podkladové materiály pre vypracovanie dokumentov:
•	Princípy regionálnej politiky v súlade s Národným rozvojovým plánom s ohľadom na marginalizované skupiny rómskeho obyvateľstva
•	Stratégia v oblasti rómskej politiky na obdobie rokov 2004-2010 (I. Etapa 2003-2006, II. Etapa 2007-2010).
-	metódami koordinácie budú postupy schvaľovania projektov, kde na úrovni „panel of experts“ v prípade projektov v obciach s evidovanými rómskymi osadami sa bude pri vytypovaných opatreniach zameraných na marginalizované sociálne skupiny vyžadovať i stanovisko Sekretariátu splnomocnenkyne vlády SR pre rómske komunity, (resp. jej regionálnych štruktúr – tieto štruktúry sú v procese schvaľovania, predpokladaný termín ich schválenia je september 2003). Zoznam vytypovaných opatrení bude vytvorený po dohode jednotlivých RO. Identifikácia obce s evidovanou rómskou osadou bude súčasťou žiadosti o prostriedky z fondov EÚ.
-	do 15.09.2003 budú revidované programové doplnky SOP a OP ZI v spolupráci s Úradom splnomocnenkyne vlády SR pre rómske komunity, a budú zapracované konkrétne návrhy aktivít a prijímateľov pomoci tak, aby bolo zabezpečené, že prostriedky budú reálne použité v prospech rómskej komunity, (pričom sa bude dôsledne dbať na priemet úloh obsiahnutých v UV SR č. 278/2003 a úloh a cieľov obsiahnutých v materiáloch schválených v tomto uznesení). Bude spracovaný odhad disponibilných prostriedkov, ktoré budú venované na riešenie problémov rómskej komunity,
-	konkrétne ukazovatele a ciele pre rómske komunity spolu s koordináciou použitia národných zdrojov a prostriedkov zahraničnej pomoci vrátane fondov EÚ budú obsiahnuté v Stratégii v oblasti rómskej politiky na obdobie rokov 2004-2010,
-	pre programovacie obdobie 2004-2006 bude nosným programom Komplexný rozvojový program rómskych osád prijatý uznesením vlády SR č.357/2002, ktorý sa skúšobne implementuje v 13 obciach Slovenska a bude zabezpečovať integrovaný prístup v realizácii jednotlivých opatrení i aktivít a taktiež aj v použití finančných prostriedkov v žiadosti o prostriedky,
-	v záujme posilnenia motivácie k vytváraniu pracovných miest pre príslušníkov marginalizovaných rómskych komunít bude ako špecifické kritérium umožňujúce zlepšenie hodnotenia projektu zavedené „vytváranie a udržanie pracovných miest pre znevýhodnených uchádzačov o zamestnanie“ v priemyselnej, stavebnej a v poľnohospodárskej výrobe a v službách. Vláda SR v rámci schvaľovania Princípov regionálnej politiky v súlade s Národným rozvojovým plánom s ohľadom na marginalizované skupiny rómskeho obyvateľstva schváli komplex nástrojov na programové vytváranie pracovných miest pre znevýhodnených uchádzačov o zamestnanie. Podobné postupy budú uplatňované aj pri iných marginalizovaných skupinách.
-	problematika vzdelávania marginalizovanej skupiny rómskej komunity je riešená v SOP Ľudské zdroje v rámci priorít 2 (aktivity v opatrení 2.1.) a 3 (aktivita v opatrení 3.3. – „podpora odborného vzdelávania žiakov a študentov zo znevýhodnených, sociálne a ekonomicky slabých rodín, osobitne z rómskeho etnika“). Pozornosť sa sústreďuje na tie skupiny obyvateľstva, v ktorých sú vo veľkej miere zastúpení občania rómskej menšiny.“

Na tomto základe bolo potom prijaté rozhodnutie EK na návrh Slovenskej republiky podporiť intervenciou vo výške 80% celkom sedem nasledovných opatrení: 
OP Základná infraštruktúra
Priorita č. 2 Environmentálna infraštruktúra 
 Opatrenie č. 2.1 Zlepšenie a rozvoj infraštruktúry na ochranu a racionálne využívanie vôd  (pomer 80% sa nevzťahuje na celé opatrenie, ale len na vybrané aktivity s priamym dopadom na rómske osídlenia a protipovodňové aktivity).
Priorita č. 3 Lokálna infraštruktúra
	Opatrenie č. 3.1 Budovanie a rozvoj občianskej infraštruktúry v regiónoch
SOP Ľudské zdroje
Priorita č. 1 Rozvoj aktívnej politiky trhu práce 
Opatrenie č. 1.1 Modernizácia a zvýšenie rozsahu a kvality služieb zamestnanosti a rozvoj aktivačných programov uchádzačov o zamestnanie
Opatrenie č. 1.3 Rozvoj vzdelávania a prípravy uchádzačov o zamestnanie s cieľom zlepšiť ich možnosti na trhu práce
Priorita č. 2 Posilnenie sociálnej inklúzie a rovnosti príležitostí na trhu práce 
Opatrenie č. 2.1 Zlepšenie zamestnateľnosti skupín ohrozených sociálnym vylúčením
Priorita č. 3 Zvýšenie kvalifikácie a adaptability pracovnej sily a vstupujúcich na trh práce 
Opatrenie č. 3.3 Rozvoj poradenstva o povolaniach a zamestnaniach a systémov na predvídanie zmien kvalifikačných potrieb trhu práce
SOP Poľnohospodárstvo a rozvoj vidieka
Priorita č. 1  Podpora multifunkčného produktívneho a trvalo udržateľného rozvoja vidieka 
Opatrenie č. 5.1. Pozemkové úpravy

U všetkých týchto opatrení bola zdôvodnená potreba vyššej miery intervencie i tým, že majú priamy dosah na zlepšenie postavenia marginalizovaných skupín rómskeho obyvateľstva, pričom marginalizované skupiny rómskeho obyvateľstva sú v daných zdôvodneniach buď priamo uvedené, alebo sú súčasťou širších sociálnych skupín ohrozených sociálnym vylúčením alebo vylúčením z trhu práce. V prípade pozemkových úprav sa konštatuje, že sú nevyhnutnými pre realizáciu napríklad opatrení z operačného programu Základná infraštruktúra, ktoré majú cestou budovania a rozvoja občianskej infraštruktúry v regiónoch tiež priamy dopad na zlepšenie postavenia marginalizovaných skupín rómskeho obyvateľstva.  Zdôvodnenia prezentované EK uvádzame v prílohe 3. 

2. Súčasný stav plnenia záväzkov 

Na základe záverov zasadaní Pracovnej komisie CSF pre rozvoj rómskych komunít bola v decembri vykonaná previerka realizácie systému výberu a koordinácie projektov zameraných na marginalizované rómske komunity. Touto kontrolou sa zistilo, že postup uvedený v pozícii Slovenskej republiky k Negociačnému mandátu EK k NRP pre vyjednávanie CSF a schválený uznesením vlády č. 855/2003 bol zahrnutý do výberových kritérií v SOP Poľnohospodárstvo a rozvoj vidieka a v opatrení 2.1. Sektorového operačného programu Ľudské zdroje „Zlepšenie zamestnateľnosti skupín ohrozených sociálnym vylúčením“. Výsledkom je, že Slovenská republika nie je schopná celkovo preukázať plnenie svojich záväzkov. Úrad splnomocnenkyne vlády sa do februára 2005 nevyjadril k ani jednému projektu ani v rámci „panel of experts“ a ani nebol požiadaný o zhodnotenie projektov, ktoré boli deklarované ako projekty zamerané na cieľovú skupinu marginalizovaného rómskeho obyvateľstva. 
Opatrenie v zmysle uznesenia vlády 743/2004 zamerané na vytváranie pracovných miest pre dlhodobo nezamestnaných a ohrozených vylúčením z trhu práce sa tak isto doteraz nerealizovalo. Hlavným problémom sa javí sformulovanie podmienky vytvárania pracovných miest pre cieľovú skupinu dlhodobo nezamestnaných a ohrozených vylúčením z trhu práce do tendrovej dokumentácie. 
Slovenská republika si v súčasnosti neplní svoje záväzky vyplývajúce z pozície Slovenskej republiky k Negociačnému mandátu EK k NRP pre vyjednávanie CSF a schválený uznesením vlády č. 855/2003.

3. Príčiny a dôsledky súčasného stavu

Príčinou súčasného stavu je vo všeobecnosti neochota riadiacich orgánov zapracovať opatrenia vyplývajúce z pozície Slovenskej republiky k Negociačnému mandátu EK k NRP pre vyjednávanie CSF a schválený uznesením vlády č. 855/2003 do programových doplnkov a ostatných interných dokumentov s poukazom na už vyhlásené výzvy a nemožnosť meniť pravidlá v rámci jednej výzvy. Tento poukaz má svoje racionálne opodstatnenie, avšak s ohľadom na vysoké prekročenie požiadaviek oproti disponibilným prostriedkom už pri prvých výzvach je veľmi vysoké riziko, že po uzavretí programov pri zachovaní súčasného stavu sa zistí, že u uvedených 7 opatrení nie je možné preukázať primeraný a reálny dosah na marginalizované rómske komunity. Slovenská republika bude v tomto prípade oprávnene čeliť kritike zo strany EK, rómskych komunít a verejnosti, že nedodržala svoje záväzky. S ohľadom na to, je potrebné urýchlene prijať nápravné opatrenia smerujúce k zabezpečeniu primeraného reálneho dosahu projektov podporených zo 7 opatrení s vyššou mierou intervencie na marginalizované rómske komunity. Pritom treba zohľadniť, že najmä vykonanie pozemkových úprav rozhodujúcim spôsobom vytvára podmienky pre akékoľvek projekty investičného charakteru v priestoroch rómskych osídlení i pre budúce programovacie obdobie. Aj intervencie v rámci OP Základná infraštruktúra a SOP Ľudské zdroje je potrebné chápať ako projekty vytvárajúce predpoklady pre komplexné riešenie sociálno-ekonomického rozvoja populácie rómskych osídlení. Aby projekty smerovali k riešeniu problémov rómskych osídlení a ich obyvateľov, je potrebné, aby už v čase spracovania projektov existovala odborná podpora pre ich predkladateľov vo forme poradenskej a konzultačnej činnosti, prípadne priamej iniciácie projektov. Táto úloha by mohla byť tiež zabezpečovaná Úradom splnomocnenkyne vlády pre rómske komunity vytvorením odbornej skupiny pre podporu prípravy projektov.  
Už v pozícii k negociačnému mandátu je ako východiskový program definovaný Komplexný rozvojový program rómskych osád prijatý uznesením vlády SR č.357/2002. S ohľadom na zabezpečenie efektívneho využívania prostriedkov je potrebné, aby v súlade s pozíciou k negociačnému mandátu bola zabezpečená koordinácia jednotlivých projektov z jednotlivých operačných programov tak, aby bola zabezpečená ich komplementarita a dosiahla sa ich trvalá udržateľnosť. V tomto smere je potrebné zabezpečiť, aby úlohu koordinátora mohol vykonávať Úrad splnomocnenkyne vlády pre rómske komunity. Tým sa zabezpečí cielené využitie národných a európskych zdrojov. 
V prílohe 1 predkladáme zoznam obcí a miest SR s rómskymi osídleniami, ktorý bol spracovaný v roku 2004 a odzrkadľuje súčasný stav týchto osídlení. Zoznam zachycuje počet rómskych osídlení v jednotlivých obciach a mestách a ich lokalizáciu v rámci intravilánu alebo extravilánu obce a mesta. Podrobnejšie údaje o vybavení týchto osídlení základnou infraštruktúrou sú obsiahnuté v Atlase rómskych komunít na Slovensku 2004.
Metodický pokyn CSF uvedený v prílohe 2 je základom pre prijímanie opatrení na úrovni RO pri realizácii navrhovaného uznesenia vlády.  

Príloha 1 Zoznam miest a obcí Slovenskej republiky s rómskym osídlením
Príloha 2 Metodický pokyn CSF
Príloha 3 Zdôvodnenie vyššej miery intervencie u vybraných 7 opatrení